AARHUS: Blandt de mange glade mennesker i de århusianske letbanetog torsdag var Peter Thyssen blandt de allergladeste.

Måske er det for meget at sige, at det var ham, der fik ideen til, at Danmarks næststørste by skulle have en letbane. Men det er tæt på sandheden.

I hvert fald var det ham som radikal rådmand, der for år tilbage var drivkraften. Og det var også ham, der måtte lægge rygstykker til den kritik, som letbaneplanerne medførte.

Torsdag så han ud som om, at det havde været det hele værd. Vi mødte ham i et letbanetog på vej op ad Nørrebrogade.

- Det startede som en drøm. Og i dag kan jeg så sidde her, siger han og ser glad ud på menneskemylderet omkring ham.

Han fortæller, at det fra starten var op ad bakke for projektet.

- Vi har haft en fornemmelse af, at vi skulle kæmpe hele vejen op. Og det var ikke blandt politikerne, der var modstand, siger han.

- Jeg kan ikke huske, at der var et eneste medlem af byrådet, som var imod. Og de skiftende borgmestre talte alle letbanens sag. Først Louise Gade (V), så Nicolai Wammen (S) og i dag Jacob Bundsgaard (A).

- Nej, det var de centrale myndigheder, som var problemet fra starten, og derfor fik jeg også en klar fornemmelse af, at den århusianske letbane ville få en svær fødsel. Og sådan blev det jo også.